Салават Миңнеханов клипларын ничек төшерә? (ФОТОРЕПОРТАЖ)

	Телевизордан караганда, клип төшерү бик җайлы кебек күренә. Өч минутлык җырны тиз арада гына төшерәләрдер, дип уйлый идем мин элек. Ләкин үзем аны төшерү процессында катнашкач, фикерләрем 180 градуска үзгәрде...	 Клип - билгеле бер сюжетка корылган һәм бик күп детальләр, кыска эпизодлардан торган мини фильм ул. Һәм менә шушы аерым кисәкләрне төшерү бик күп осталык, түземлек һәм башка сыйфатларны таләп итә. Йолдызлы гаилә Салават Миңнеханов һәм Гүзәлем Казанның бер сәүдә үзәгендә "Кил, кил" дуэт җырына клип, төгәлрәге аның дәвамын төшерде. Дөресен генә әйткәндә, Салават белән Гүзәлемнең клипларын карагач, аны төшерү өстендә тулы бер команда эшли дип уйлыйм идем. Чөнки аларның клиплары бик профессиональ, зәвыклы, эчтәлеге ягыннан төпле, мәгънәле була, шәхсән үзем һәрвакыт яратып карыйм. Чынлыкта исә бу командада алар өчәү: Гүзәлем, сценарий авторы, режиссер, продюсер - Салават һәм видеооператор Фәнзил Гарафетдинов. Фәнзилнең осталыгы аеруча таң калдырды, ул инде моңа кадәр дә җырчыларга клип төшергән булган. Салават сөйләвенчә, Азнакай районында Гүзәлемнең "Әни, әни" җырына клип төшергәндә, җырчыларга Карамалы Елга авылында яшәүче Тәслия әби һәм аның карты очраган. Әби артистларны якын итеп, ачылып сөйләшкән. Шуннан соң Салават шушы әби катнашында клип төшерергә уйлый һәм, шулай итеп, Тәслия әби "Кил, кил" клибына "эләгә". Сүз уңаеннан, Казанда клипта төшәргә әбинең Чаллыда яшәүче оныгы Илгиз Җиһаншин да килде. Клипның эчтәлеге болай: гади авыл малае Салават чәй эчеп утырганда, телевизорда җырлаучы кала йолдызы Гүзәлемгә күзе төшә. Моны күзәтеп торган әби җырчы кызны урлап кайтырга кушып, егетне өйдән куып диярлек чыгара. Салават тракторына утырып Казанга юл тота. Мең бәла белән ул җырчыны эзләп таба һәм урлап авылына алып кайтып китә. Клипның авылдагы күренешләре инде төшерелгән. Салават клипта төшәргә теләүчеләрне чакырып, социаль челтәргә язып элгән булган. Шуңамы, сөйләшенгән урынга байтак кеше җыелды, күбесе кызлар. Иң элек Гүзәлемнең хатын-кызлар кибетендә кием сайлау һәм сатып алу (бу кибеттә җырчы Салават Фәтхетдинов киенә дип әйттеләр) күренеше төшерелде. Аннан соң авыл киеменнән, күн итекләрдән кибеттә йөрүче Салаватны төшерергә керештеләр. Аның кыяфәтеннән биредә эшләүчеләр көлеп, шаккатып карап торды. "Әле ярый шундый дәрәҗәле сәүдә үзәгендә болай киенеп йөрергә рөхсәт булды", ди ул. Рөхсәт дигәннән, монда клип төшерү өчен җырчы алдан рөхсәт сораган булган. Тик шулай да сакчылар килеп, төрле сораулар бирергә маташты... Төшерү моментын Салават үзе карый һәм бәяли, ошамаган очракта, дубль кабатлана. Шуңа игътибар иттем: җырчының клипка карашы бик җитди, ул катнашучыларга гына түгел, үзенә карата да таләпчән. Залда артык предмет юкмы, урындыклар дөрес торамы, кирәк булса, җиһазларны да күчереп куя. Әйтик, лифтка утырып менгән күренешне бер сәгатькә якын төшерергә туры килде. Салават өчен һәр мизгел мөһим. Шушы берничә күренешне төшерер өчен генә дә өч сәгатьләп вакыт кирәк булды. Сәүдә үзәгендә төшерелгән эпизодлар - клипның бер өлеше генә. Салават арса, талса да, куйган максатына иреште. Әле тагын шунысына игътибар иттем: төшерү процессында башына кызыклы идеяләр килеп, аны оператор Фәнзилгә әйтеп, шуларны да клипка кертеп җибәрде. Андагы идея һәм фантазияләрнең иге-чиге юк. Минемчә, клип бик кызыклы булачак, шаян да, мәгънәле дә. Кыскасы, "Кил, кил" җырының клибын телевизор экраннарыннан карарга онытмагыз!  Фото №1  Фото №2  Фото №3  Фото №4  Фото №5 
	Эльвира ШАКИРОВА	
Интертат.ру

	№ --- | 26.08.2015	


